text: [{"text_idx": "#000006", "text": "Lyklaleikari hja\u0301 Newton Heath fyrstu a\u0301rini"}, {"text_idx": "#000008", "text": "Samanlagt sp\u00e6ldi Fred Erentz 310 dystir fyri Newton Heath og skora\u00f0i 9 ma\u0301l a\u0301rini 1892-1902. Hann setti fleiri var\u00f0ar a\u0301 vegnum, a\u0301\u00f0renn ein kn\u00e6ska\u00f0i noyddi hann at gevast eftir kappingara\u0301ri\u00f0 1901-02. Hann var tann fyrsti, sum sp\u00e6ldi 100 (14. desember 1895), 200 (januar 1899) og 300 (mars 1902) dystir fyri felagi\u00f0, og hann a\u0301tti dystarmeti\u00f0 fram til fyrra heimsbardaga. Hann sp\u00e6ldi eisini seinasta dystin undir navninum Newton Heath, ta\u0301 Manchester United vann 2-1 a\u0301 Manchester City i\u0301 Manchester Senior Cup. Dysturin var\u00f0 sp\u00e6ldur tann 26. apri\u0301l 1902 og sama dag samtykti ny\u0301ggja nevndin at broyta navni\u00f0 til Manchester United, so felagi\u00f0 kundi byrja av ny\u0301ggjum eftir fi\u0301ggjarliga sera tungan sjo\u0301gv."}, {"text_idx": "#000009", "text": "Fred Erentz er framvegis millum 50 teir fremstu, sum hava sp\u00e6lt flestar dystir fyri Manchester United i\u0301 s\u00f8gu felagsins. Hann var eisini vi\u00f0 til at vinna Manchester Senior Cup i\u0301 1892-93 og i\u0301 1901-02, ho\u0301ast bro\u0301\u00f0urparturin av fo\u0301tbo\u0301ltsli\u0301vslei\u00f0ini hja\u0301 Newton Heath fo\u0301r fram i\u0301 2. deild. I\u0301 Newton Heath sp\u00e6ldi Fred Erentz sjey dystir saman vi\u00f0 bro\u0301\u00f0rinum Harry kappingara\u0301ri\u00f0 1897-98, har ba\u0301\u00f0ir vo\u0301ru verjuleikarar og teir kundu eisini veri\u00f0 sameindir i\u0301 Tottenham Hotspur, um Fred hev\u00f0i tiki\u00f0 av go\u0301\u00f0a sa\u0301ttma\u0301lanum fra\u0301 Spurs, har Harry sp\u00e6ldi h\u00f8gri bakkur eftir stutta ti\u0301\u00f0arbili\u00f0 hja\u0301 Newton Heath. Teir vo\u0301ru sostatt millum fyrstu br\u00f8\u00f0rap\u00f8r i\u0301 felagnum."}, {"text_idx": "#000010", "text": "Br\u00f8\u00f0urnir ba\u0301\u00f0ir vo\u0301r\u00f0u aftur sameindir i\u0301 mai ma\u0301na\u00f0a 1897, ta\u0301 Newton Heath keypti Henry Bernt \u201cHarry\u201d Erentz (f. 17. september 1874 \u2013 d. 19. juli 1947) fra\u0301 Oldham County. Harry Erentz byrja\u00f0i fo\u0301tbo\u0301ltsli\u0301vslei\u00f0ina vi\u00f0 heimsta\u00f0arfelagnum Dundee i\u0301 1895. Eftir kappingara\u0301ri\u00f0 1895-96 var\u00f0 Harry seldur til Lancashire League felagi\u00f0 Oldham County, a\u0301\u00f0renn hann skifti til Newton Heath a\u0301ri\u00f0 eftir. Ta\u00f0 gingu kortini a\u0301tta ma\u0301na\u00f0ir, a\u0301\u00f0renn hann sp\u00e6ldi fyrsta dystin fyri Newton Heath, ta\u0301 hann sp\u00e6ldi saman vi\u00f0 eldra bro\u0301\u00f0rinum a\u0301 h\u00f8gra bakki i\u0301 einum 1-5 tapi a\u0301 u\u0301tiv\u00f8lli fyri Woolwich Arsenal tann 8. januar 1898. Harry sp\u00e6ldi bara ni\u0301ggju dystir fyri Newton Heath (seks i\u0301 landskappingini og tri\u0301ggjar i\u0301 FA Cuppini) millum januar og apri\u0301l, a\u0301\u00f0renn hann skifti til Southern League li\u00f0i\u00f0 Tottenham Hotspur i\u0301 mai 1898 saman vi\u00f0 verjufelaganum James McNaught."}, {"text_idx": "#000012", "text": "Harry Erentz var ein tryggur verjuleikari, sum las sp\u00e6li\u00f0 v\u00e6l og hev\u00f0i styrkina i\u0301 h\u00f8vu\u00f0ssp\u00e6linum. Hann var na\u0301\u00f0ileysur i\u0301 takklingini og var\u00f0 kalla\u00f0ur \u201cTiger\u201d. Hann sp\u00e6ldi eisini 18 dystir fyri li\u00f0i\u00f0, sum vann Southern League i\u0301 1899-1900, men besta l\u00f8tan mundi vera, ta\u0301 Spurs eftir umdyst vann FA Cup finaluna 1901 a\u0301 Sheffield United a\u0301 Burnden Park i\u0301 Bolton. Fyrri dysturin enda\u00f0i 2-2 a\u0301 Crystal Palace leikv\u00f8llinum i\u0301 London og i\u0301 seinna dystinum vann Spurs 3-1. Sigurin hev\u00f0i vi\u00f0 s\u00e6r, at Spurs gj\u00f8rdist fyrsta \u2013 og higartil einasta \u2013 felag uttan fyri Fo\u0301tbo\u0301ltdeildina, sum hevur vunni\u00f0 FA Cup. Harry sp\u00e6ldi allar dystirnar a\u0301 sigursfer\u00f0ini."}]